《题郑氏义门》
宋代·方凤

人爱渭水清，毕竟河流浑。
不知黄虞世，何处觅旌门。
旌门纵百世，岂能外彝伦。
祗因风气漓，遂表为义民。
麟溪有寒泉，西流类拖绅。
泉声遍塞耳，乱却牝鸡晨。
夜帐泼烟黑，秋缸吐火红。
六世孝友家，元属书声中。
烂银铺作榜，绰楔何崔崔。
户神似相语，莫遣阿奴来。
人心一遭蛊，五官皆作魔。
不赓斯干诗，却听燃萁歌。
兄弟本一气，为利分汝尔。
借问嗜利人，千载得不死。
鸱鸮巢满林，何地不感恻。
若非慈乌啼，血泪收不得。
我身亲乃有，况此身此物。
世人果何思，肝胆每相贼。
当年朱两轓，回首血在颐。
争如义门鬼，千载不馁而。
何人非杨椿，如椿能几我。
只缘本心死，所以有缁磷。
大树大十围，枝叶日敷蕃。
愿培百尺土，庇此千岁根。

作者简介：（1240—1321）宋元间婺州浦江人，一名景山，字韶卿(韶父)，号岩南。宋末恩授容州文学，入元不仕。善为古今诗，不缘雕琢，体裁纯密，自成一家。有《存雅堂稿》等。